Ordrup-Charlottenlunds historie
I 1863 fik Charlottenlund station på Klampenborgbanen. Charlottenlund Fort blev anlagt 1886‑88 som en del af Københavns Befæstning.
Udbygningen af landsbyen Ordrup med opførelse af etagebyggeri begyndte ved Hyldegårdsvej og Ordrupvej omkring 1890, og nord for Bernstorffsparken etablerede man i begyndelsen af 1900-tallet et villaområde med bl.a. Ordrupgaard (1918). Der blev anlagt flere skoler, bl.a. Ordrup Opdragelses- og Undervisningsanstalt, det senere Ordrup Gymnasium, i 1873. Restauranten og underholdningsstedet Palmehaven fra omkring år 1900 og senere Jernbanehotellet gav mulighed for forlystelser.
I 1924 fik Ordrup station på Klampenborgbanen. Mange villaer i området blev tegnet af tidens mest markante arkitekter. Charlottenlund Strandpark ved Charlottenlund Fort åbnede for offentligheden i 1932, og i 1936 blev varietéstedet Over Stalden revet ned og Skovriderkroen opført.
Skovgårdsskolen (1949‑1951) kom til at ligge, hvor herskabsvillaen Skovgården tidligere lå, før den blev revet ned og genopført på Krathusvej.
I 1973 købte Gentofte Kommune grunden Strandlund lige syd for Charlottenlund Fort med det formål at opføre en større boligbebyggelse, men planerne vakte modstand. Byggeriet blev begrænset og kom til at bestå af 144 kollektivboliger og 66 ejerboliger.
Læs mere om Ordrup-Charlottenlund
Læs videre om 
Læs også om 
Se alle artikler om Byhistorie